Komission asetus (EY) N:o 2636/95, annettu 13 päivänä marraskuuta 1995, kalastusalan tuottajajärjestöille niiden tuotannon laadun parantamiseksi annettavan erityisen hyväksymisen ja taloudellisen tuen myöntämisedellytyksistä



Virallinen lehti nro L 271 , 14/11/1995 s. 0008 - 0009



KOMISSION ASETUS (EY) N:o 2636/95, annettu 13 päivänä marraskuuta 1995, kalastusalan tuottajajärjestöille niiden tuotannon laadun parantamiseksi annettavan erityisen hyväksymisen ja taloudellisen tuen myöntämisedellytyksistä EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kalastus- ja vesiviljelytuotealan yhteisestä markkinajärjestelystä 17 päivänä joulukuuta 1992 annetun neuvoston asetuksen (ETY) N:o 3759/92 (1), sellaisena kuin se on viimeksi muutettuna asetuksella (EY) N:o 3318/94 (2), ja erityisesti sen 7 a artiklan 4 kohdan ja 7 b artiklan 4 kohdan, sekä katsoo, että asetuksen (ETY) N:o 3759/92 7 a artiklassa säädetään, että niille tuottajajärjestöille, jotka panevat täytäntöön tuotteidensa laadun ja kaupan pitämisen parannussuunnitelmat, myönnetään erityinen hyväksyminen; mainitun erityisen hyväksymisen tiettyjä myöntämis- ja peruuttamisedellytyksiä olisi täsmennettävä, erityinen hyväksyminen voidaan myöntää ainoastaan asetuksen (ETY) N:o 3759/92 4 artiklan mukaisesti hyväksytyille tuottajajärjestöille, tiedot, jotka tuottajajärjestöjen on toimitettava, sekä erityisen hyväksymisen myöntämis- ja peruuttamismenettelyn tietyt näkökohdat on täsmennettävä, edellä mainitun asetuksen 7 b artiklassa säädetään jäsenvaltioiden mahdollisuudesta myöntää taloudellista tukea tuottajajärjestöille, joille on myönnetty erityinen hyväksyminen; olisi täsmennettävä tietyt osatekijät, joiden perusteella tämä tuki lasketaan, sekä yksityiskohtaiset säännöt sen rahoittamisesta kalatalouden rahoitusvälineen avulla, ja tässä asetuksessa säädetyt toimenpiteet ovat kalastustuotteiden hallintokomitean lausunnon mukaiset, ON ANTANUT TÄMÄN ASETUKSEN: 1 artikla Tässä asetuksessa annetaan yksityiskohtaiset soveltamissäännöt, jotka koskevat: - asetuksen (ETY) N:o 3759/92 7 a artiklassa tarkoitettua tuottajajärjestöjen erityistä hyväksymistä, ja - taloudellista tukea erityisen hyväksymisen saaneille tuottajajärjestöille, sellaisena kuin siitä säädetään saman asetuksen, jäljempänä "perusasetus", 7 b artiklassa. 2 artikla 1. Erityinen hyväksyminen voidaan myöntää perusasetuksen 7 a artiklan 1 kohdassa säädetyin edellytyksin ainoastaan perusasetuksen 4 artiklan mukaisesti hyväksytyille tuottajajärjestöille. 2. Jos jäsenvaltio peruuttaa jonkin tuottajajärjestön hyväksymisen kalastustuotealan tuottajajärjestöjen hyväksymisestä neuvoston asetuksen (ETY) N:o 105/76 (3) 4 artiklan nojalla, myös tälle tuottajajärjestölle mahdollisesti myönnetty erityinen hyväksyminen peruuntuu. 3 artikla 1. Tuottajajärjestölle myönnetty erityinen hyväksyminen peruutetaan, jos perusasetuksen 7 a artiklassa lueteltuja edellytyksiä ei täytetä tai jos tämä hyväksyminen perustuu virheellisiin tietoihin. 2. Jos tuottajajärjestö ei huolehdi velvoitteistaan tai jättää toimittamatta jäsenvaltiolle toimintansa valvonnassa tarvittavat tiedot, jäsenvaltio voi hylätä tai peruuttaa erityisen hyväksymisen. 3. Erityinen hyväksyminen peruutetaan takautuvasti, jos sen saanut järjestö on käyttänyt sitä tai hyötynyt siitä vilpillisesti. Tässä tapauksessa jäsenvaltio perii takaisin kaiken perusasetuksen 7 b artiklan mukaisesti myönnetyn tuen. 4 artikla Jokaisen tuottajajärjestön, joka hakee erityistä hyväksymistä, on toimitettava jäsenvaltion toimivaltaisille viranomaisille a) luettelo tuotteista, joita se pitää itse kaupan tai joita sen jäsenet pitävät kaupan järjestön vahvistamien yhteisten sääntöjen mukaisesti ja joita laadun ja kaupan pitämisen parannussuunnitelma koskee, b) näiden tuotteiden laadun ja kaupan pitämisen parannussuunnitelman yksityiskohdat; tähän suunnitelmaan on sisällyttävä vähintään tyhjentävä selvitys - suunnitelman tavoitteista - toimenpiteistä sekä välineistä, joita käytetään jokaisessa tuotantovaiheessa ja kaupan pitämisen vaiheessa (esimerkiksi säilytys aluksella, purkaus- ja kuljetustoimet, tukku- ja vähittäiskauppa) tuotteiden laadun ja kaupan pitämisen parantamiseksi - ehdotettuihin toimenpiteisiin mahdollisesti sisältyvistä uudistuksista - pysyvästä arviointi- ja valvontajärjestelmästä, jonka avulla voidaan taata, että suunnitelma vastaa asetettuja tavoitteita, c) suunnitelman toteuttamisen alustava talousarvio kolmeksi vuodeksi. 5 artikla 1. Jäsenvaltion on 30 päivän kuluessa tuottajajärjestön jättämän suunnitelman saamisesta toimitettava siitä komissiolle jäljennös. Jos komissio hylkää suunnitelman perusasetuksen 7 a artiklan 3 kohdassa tarkoitetussa määräajassa, jäsenvaltio ei voi myöntää erityistä hyväksymistä suunnitelman esittäneelle tuottajajärjestölle. Jos komissio vaatii suunnitelmaan muutoksia, kyseinen jäsenvaltio voi hyväksyä tämän suunnitelman ja myöntää erityisen hyväksymisen sillä edellytyksellä, että vaaditut muutokset on tehty. 2. Jäsenvaltio ilmoittaa tuottajajärjestölle päätöksestään kirjallisesti viimeistään 30 päivän kuluessa perusasetuksen 7 a artiklan 3 kohdassa tarkoitetun määräajan päättymisestä. Jos hyväksymistä ei myönnetä, jäsenvaltion päätöksessä täytyy olla perustelut. 3. Jos erityinen hyväksyminen aiotaan peruuttaa, jäsenvaltio antaa tuottajajärjestölle tiedoksi tämän aikomuksensa sekä perustelut peruuttamiselle vähintään kaksi viikkoa ennen erityisen hyväksymisen peruuttamista. 4. Jäsenvaltion on ilmoitettava komissiolle kahden kuukauden kuluessa kaikista päätöksistä, joissa myönnetään, peruutetaan tai hylätään tuottajajärjestön erityinen hyväksyminen. 6 artikla 1. Perusasetuksen 7 b artiklan 2 kohdassa tarkoitetun tuen laskennassa otetaan huomioon tuottajajärjestön kaupan pitämien, laadun parantamissuunnitelman piiriin kuuluvien tuotteiden ensimyynnin liikevaihto sinä vuonna, jolle tukea haetaan. Tätä tarkoitusta varten järjestön on pidettävä erillistä kirjanpitoa suunnitelman piiriin kuuluvista tuotteista. 2. Kalastustuotealan tuottajajärjestöjen hallintokuluista annetun komission asetuksen (ETY) N:o 1452/83 (4) 1 artiklan ensimmäisen kohdan c ja e alakohtaa voidaan soveltaa soveltuvin osin perusasetuksen 7 b artiklan 2 kohdassa säädetyn tuen enimmäismäärän laskentaan siltä osin kuin erillisestä kirjanpidosta voidaan selvästi havaita, että kyseiset kulut on käytetty suunnitelman täytäntöönpanoon. 7 artikla 1. Rahoitushakemusten on koskettava kuluja, jotka jäsenvaltiot ovat kalenterivuoden aikana käyttäneet, ja ne on esitettävä komissiolle vuosittain ennen seuraavan vuoden toukokuun 1 päivää. 2. Komissio päättää näistä hakemuksista kerran tai useammin. 3. Niistä tiedoista, jotka jäsenvaltioiden tekemiin rahoitushakemuksiin on sisällytettävä, niiden esittämistavasta ja hakemuksen perusteluista, jotka kyseinen jäsenvaltio toimittaa komissiolle, säädetään kalatalouden rahoitusvälinettä koskevien säännösten soveltamisesta annetussa asetuksessa (ETY) N:o 2052/88 neuvoston asetuksen (ETY) N:o 2080/93 (5) 8 artiklassa säädetyn menettelyn mukaisesti. 8 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 13 päivänä marraskuuta 1995. Komission puolesta Emma BONINO Komission jäsen (1) EYVL N:o L 388, 31.12.1992, s. 1 (2) EYVL N:o L 350, 31.12.1994, s. 15 (3) EYVL N:o L 20, 28.1.1976, s. 39 (4) EYVL N:o L 149, 7.6.1983, s. 5 (5) EYVL N:o L 193, 31.7.1993, s. 1